google/wiki40b huggingface dataset:
Bollesveis

Bollesveis, også kalt bolleklipp og eggeklipp (på engelsk bowl cut), er kallenavn på en hårfrisyre som kjennetegnes ved at hodehåret er klippet av i en rett linje rundt hele hodet, omtrent ved ørene, som om frisøren har brukt en bolle til hjelp.
Varianter av den lettvinte, praktiske sveisen har vært populær i flere kulturer og historiske perioder, særlig blant barn og gutter, men også voksne. Dette gjelder blant annet i den gotiske herremoten på 1400-tallet og seinere for kvinner, barn og gutter på 1930- og fra 1960- til 1990-tallet. Bollesveis var heller ikke uvanlig herremote i norske bygder fra middelalderen og framover. I nyere tid var frisyren vanlig blant norske barn tidlig i 1990-årene, men forsvant ved inngangen til 2000. Seinere har bollesveisen blitt mote blant unge, kule, hippe jenter, da i en form som er avrundet nederst.
Mer eller mindre slett hår klippet halvlangt i ulike typer bollesveiser med rett pannelugg og like langt side- og nakkehår, kan også kalles pasjehår og bobfrisyre (etter det engelsk bob haircut).
Helicopsychidae

Utseende

Små (vingspenn 10–16 mm) vårfluer med forholdsvis smale vinger. På farge er de gråbrune til svarte. Hodet mangler punktøyne (ocelli) men har store, ovale, hårbærende vorter i den bakre delen. Maksillarpalpene består av to eller tre ledd hos hannene, fem hos hunnene. For- og mellombeina har gjerne to sporer, bakbeina fire. Larvene bygger spiralsnodde, sneglehus-lignende hus av sandkorn holdt sammen med silke.

Levevis

Helicopsyche-larver kan finnes i mange ulike slags ferskvann, i rennende vann men også i strandsonen i stillestående vann. De kan trives i kaldt vann, men også i ganske varmt.

Utbredelse

Familien er utbredt i alle verdensdeler, men mangler i Nord-Europa.
De nordligste forekomstene i Europa er i Østerrike.

Fossile arter

Denne familien utmerker seg ved at det er kjent flere utdødde enn nålevende slekter.
Theta-healing

Theta-healing er en alternativ behandlingsform som er utviklet av amerikanske Vianna Stibal.
Teoriene bak Theta-healing har sin rot i vitenskap om hjernebølger, der nervecellene i hjernen kommuniserer via elektriske signaler i bestemte frekvensmønstre. Det er imidlertid ikke vitenskapelig belegg i den videre hypotesen om at man kan helbrede alvorlige sykdommer bare ved å stimulere hjernen til et bestemt bevissthetsnivå der den kommuniserer i frekvensområdet theta. Vianna Stibal påstår selv at hun gjennom denne formen for healing kurerte sin egen kreftsykdom i løpet av sekunder. Utøvere av theta-healing har blitt møtt med skarp kritikk for sine udokumenterte påstander om å kunne helbrede alvorlige sykdommer.
Stibal tilbyr opplæring i theta-healing ved ThetaHealing Institute of Knowledge i Idaho. I Norge har Theta-healing blitt innført som en del av den alternative behandlingsformen referansepunktterapi.
I 2001 saksøkte Vianna Stibal sin ektemann for å ha påført henne varige fysiske og psykiske mén etter at paret var innblandet i en trafikkulykke.
Stor-Göteborg

Stor-Göteborg eller Storgöteborg er en byregion i Sverige som omfatter byen Göteborg og de omliggende kommunene. Byregionen ligger i Västra Götalands län, bortsett fra Kungsbacka, som ligger i Hallands län. Fra og med 2005 ble kommunene Alingsås og Lilla Edet innlemmet i regionen. 
Per 31. desember 2015 hadde Stor-Göteborg 982 360 innbyggere. Det er den nest største byregionen i Sverige etter hovedstadsområdet Stor-Stockholm.
Kortevarer

Kortevarer (etter tysk Kurzwaren) var opprinnelig en betegnelse på alle varer som ble solgt etter stykk- eller dusinpris, ikke som metervare eller etter vekt. Tradisjonelt har uttrykket blitt brukt om herreekviperings- og syvarer, slik som kammer, knapper, trådsneller, glidelåser og så videre. Kortevarer ble fram til varekjedenes inntog på 1960- og 70-tallet solgt i egne kortevareforretninger. Disse småvareslagene er i dag fordelt på syforretninger, parfymerier, frisører og leketøysforretninger med mer.
Finnesloftet

Finnesloftet er et loft fra middelalderen som står på gården Finne i Gullfjordungen på Voss. Bygningen ble lenge regnet som den eldste profane trebygningen i Norge, men nyere dendrokronologiske undersøkelser har gitt dateringer på andre trebygninger til begynnelsen av 1200-tallet. Resultatet av en slik undersøkelse, viste høsten 2015 at tømmeret i Vindlausloftet på Vest-Telemark museum, Eidsborg i Tokke, er fra vinteren 1167, og er dermed den hittil eldste profane trebygning, ikke bare i Norge, men trolig i verden.
Finnesloftet er sannsynligvis oppført sommeren 1295 eller kort tid etter. Det er et hus i to etasjer, bygget med liggende tømmer i første etasje, og stående konstruksjoner og stavverk i andre etasje. Veggene i andre etasje ligner vegger i stavkirker, og det er ingen andre profane bygninger igjen i Norge som er bygget på denne måten.
Loftet ble bygget som representasjonsbygning for eierne av storgården Finne, et sentrum for store jordeiendommer i middelalderen. Ut fra byggemåten og annen informasjon har Arne Berg foreslått at Finnesloftet også har vært leid ut av Finne-bøndene som gildeskål, det vil si lokale for et gilde. Gildene var middelalderske sammenslutninger for gjensidig hjelp og rituell øldrikking.
Finnesloftet tilhører i dag Fortidsminneforeningen som kjøpte bygningen i 1891.
Tigerbarbe

Akvaristikk

I akvarium bør den holdes i grupper på fem eller flere individer, da den er en stimfisk. De er ofte aggressive hvis de er færre, og er kjente finnenappere. Hvis man holder to stykker i et akvarium, vil den ene før eller siden jage den andre. De holder en hakkeorden i stimen som kan bli utvidet til andre fisk, noe som har gitt dem et rykte for å nappe i finnene til andre fisk, spesielt syke eller skadede.
De anbefales derfor ikke i akvarier med mer saktesvømmende fisker som siamesisk kampfisk, guramier, skalarer og andre med lange finner eller slør. De fungerer derimot bra med mange hurtigsvømmende fisk som Danio, platy og de fleste maller. Når de holdes i store nok grupper, bruker de mesteparten av tiden på å jage hverandre, og lar andre arter være i fred.
De holder seg stort sett i de midtre vannlag. Hvis de holdes sammen med praktbotia kan de bli forvirret av botiaens lignende utseende og forsøke å stime med den.
Det finnes flere oppdrettsvarianter av arten.
Similocorus

Utseende

Gyaritini er nokså små (ikke over 10 millimeter), lyst brunspraglete trebukker. Antennene er omtrent så lange som kroppen, med lange hår. Pronotum er tønneformet uten pigger på sidene, dekkvingene parallellsidige.

Utbredelse

Arten er bare kjent fra øya Negros i Filippinene.
Dado Pršo

Karriere

Pršo debuterte som profesjonell i 1991 for den lokale klubben NK Zadar. Deretter hadde han korte opphold i Hajduk Split og i andredivisjonsklubben NK Pazinka fra Pazin, uten å få noe gjennombrudd. I 1993 dro han til Frankrike for å spille for FC Rouen, og derfra til Stade Raphaëlois i 1995.
I 1996 ble han oppdaget og kjøpt av AS Monacos daværende manager, Jean Tigana. Med Monaco spilte Pršo seg frem til finalen i Mesterligaen i 2004. Fra gruppespillet huskes han for sine fire mål i rekordseieren mot Deportivo de La Coruña (kampen ble spilt på Pršos fødselsdag, og endte 8-3 til Monaco).
Han spilte for Kroatiaunder EM 2004, og scoret et mål mot Frankrike i Leiria 17. juni 2004. Han spilte også flere gode kamper i kvalifiseringen til VM 2006, men scoret ingen mål i sluttspillet.
Hernán Barreto

Bakgrunn

Barreto har cerebral parese, og begynte med friidrett da han var 10 år gammel. Han er gift og har en datter født i 2013.
Vingria

Vingria er en nå underjordisk elv i den litauiske hovedstaden Vilnius' gamleby. Ifølge bykartet fra 1808 rant elva åpent fra Trakų gatvė, forbi Vilnius katedral før den så rant ut i Neris-elva.
Gouzhouba vannkraftverk

Gouzhouba vannkraftverk er en demning med vannkraftverk i Folkerepublikken Kina. Den ligger i elva Chang Jiang. Arbeidet med demningen var ferdigstilt i 1981 og kraftverket i 1985, da hadde vannkraftverket en produksjonskapasitet på 774 MW. Operatør er selskapet Dongfang Electric Company.
Anleggelse av demningen i 1981 førte det til at fiskearten kinesisk stør (Acipenser sinensis) mistet vandreruten oppover elva, og er derfor ikke lenger til stede i de øvre delene av Chang Jiang.
H.C. Hansen

Bakgrunn

H.C. Hansen var født i en arbeiderfamilie i Århus, og ble utdannet typograf. Han ble tidlig medlem i Socialdemokratiet og var var fra 1933 til 1937 formann for partiets ungdomsparti, DSU.

Politisk karriere

Han ble valgt inn på Folketinget i 1936, og satt der til sin død. Han arbeidet nært sammen med den senere statsminister Hans Hedtoft, og avløste denne som partisekretær i 1939. Den tyske okkupasjonsmakten tvang ham vekk fra denne posten. Han satt i det illegale kontaktutvalget mellom politikere og Frihedsrådet. 
I perioden 1943–1946 hevdes det at H.C. Hansen var agent for USA, med hensikt å informere om bl.a. danske handelsavtaler med Sovjetunionen, og om Danmarks samarbeide med Tyskland under krigen.
I frigjøringsregjeringen i 1945 ble han finansminister, en post han fikk igjen under Hedtofts regjering fra 1947 til 1950. 
I 1953 ble han utenriksminister, og da statsminister Hedtoft døde i januar 1955 var det naturlig at H.C. Hansen overtok regjeringslederansvaret, men han bevarte posten som utenriksminister inntil 1958. Han ble rammet av kreft, og døde i 1960. 
H.C. Hansen var med å føre Danmark inn i Atlanterhavspakten, senere kalt NATO, i 1949, og var en sterk tilhenger av samarbeidet med USA og de vesteuropeiske demokratiene.
Under forhandlingene om Vest-Tysklands opptakelse i NATO i 1955 lyktes det H.C. Hansen med København-Bonn-erklæringene å sikre rettighetene for det danske mindretallet i Sydslesvig. 
Høsten 1957 var H.C Hansen med å innføre atomvåpen på dansk grunn, da han besvarte den amerikanske ambassadørens henvendelse om «ammunisjion av en særlig karakter» på Grønland.
Grønland var på daværende tidspunkt et dansk amt, og samme år hadde H.C. Hansens valgplakater slagordet «H.C. Hansen siger nej til atomvåben i Danmark»".
Han var sterkt antikommunistisk, og lot seg ikke kue av de store demonstrasjonene i 1956, da et meglingsforslag ble opphøyd til lov. Han var resultatorientert, og det var under hans regjering at folkepensjonen ble innført i 1957.

Annet

Ved siden av politikken var han et lyrisk menneske, som helt siden sine unge dager skrev dikt og sanger, som han selv gjerne framførte.
H.C. Hansen ligger begravd på Vestre Kirkegård i København.
Ph.d. Peer Henrik Hansen fra Roskilde Universitet (RUC) fremla 4. juni 2008, i forbindelse med forsvaret av sin doktorgradsavhandling, omfattende opplysninger som viser at H.C. Hansen under og like etter 2. verdenskrig samarbeidet med den amerikanske etterretningstjenesten. Om han var en egentlig agent eller hvilken status han hadde, er ikke klarlagt.
Chris Andersen

NBA-karriere

Chris Andersen kom til NBA da han signerte for Denver Nuggets etter å ha spilt profesjonell basketball for både kinesiske og en mexicansk klubb. Andersen ble lagt merke til da han var med i NBA Slam Dunk Contest under All-Star Weekend i 2004 og 2005. Før denne kjente dunkekonkurransen fant sted i 2005 kom Andersen med et utsagn som senere har blitt hans varemerke: «It's time for the Birdman to fly.»
Etter Andersens fiasko i NBA Slam Dunk Contest i 2005, der han hadde en svært dårlig opptreden etter hans kjente utsagn, har han blitt kjent for sine mange blokkeringer til tross for at han er noe lavere enn den gjennomsnittlige NBA-center. Dette er også noe han har blitt kritisert for siden det ofte fører til at han får feil.

Dopingskandale

To år etter Andersens bytte fra Denver Nuggets til New Orleans Hornets i 2004 ble han utestengt fra ligaen i to år fra 2006 for positiv test av anabole steroider. Dette var da den første dopingskandalen siden dette også skjedde med Stanley Roberts i 1999. Andersen prøvde voldgift, men han tapte og måtte holde seg borte fra spill i ligaen fra mars 2006 til 25. januar 2008.
Khitanerne

Khitanerne (fra 契丹; pinyin: Qìdān) var en etnisk gruppe som dominerte meget av Mandsjuria. I kinesisk historie regnes de som en av de østlige proto-mongolske etniske grupper (Donghuzu, 東胡族 dōng hú zú). De opprettet Liao-dynastiet i 907, som i sin tur ble erobret i 1125 av jursjenernes Jin-dynasti.
Khitanernes forfedre var antagelig Yuwenklanen av xianbeiene, en etnisk gruppe som bebodde det området som i dag er de moderne kinesiske provinsene Liaoning og Jilin. Etter at deres regime ble brutt av Murongklanen ble restene av dem spredt i det som nå er Indre Mongolia, og der blandet de seg med den opprinnelige mongolske befolkning. De var blitt identifisert som en distinkt etnisk gruppe i noen hundre år, ettersom det er belagt at de betalte tributt til Det nordlige Wei-dynasti på midten av 500-tallet.  
Khitan var kjent på arabisk som khata (خطا), og muslimske krøniker beskriver hvordan de først bekjempet muslimene og senere konverterte til islam. 
Man finner i dag ikke noen grupper i det nordøstlige Kina som med sikkerhet kan sies å nedstamme fra khitanerne. Det skyldes at de for det meste ble assimilert av jursjenerne. Det er ellers kjent at en del av adelsklassen fra Liao-dynastiet flyktet vestover fra området og kom til Turkestan, der de opprettet det kortlivede Kara-Khitan eller Vest-Liao-dynastiet. Men de ble senere fullstendig assimilert av de tyrkiske og iranske folkeflertall, og etterlot seg ingen merkbar innflytelse. Ettersom khitanernes språk foreløpig er på det nærmeste uforståelig for lingvistene, klarer man ikke å finne ut noe særlig detaljert om deres vandringer opp gjennom tidene. 
Opprinnelsen for det russiske ordet for Kina, Kitai (Китай), er khitanerne. Portugiserne brukte også en gang ordet Cataio for Kina, og dette (i formen Cathay) er også et gammelt alternativt ord for Kina på engelsk.
VM i skiskyting 2016 – Sprint menn

VM i skiskyting 2016 10 km sprint menn arrangeres i Holmenkollen lørdag 6. mars kl 11.30. Man går 3 runder á 3,3 km. med 2 skytinger. 1 strafferunde pr bom.
Tupolev Tu-4

Utvikling

I 1944 begynte USA å gjennomføre strategisk bombing av mål i Japan Kapasiteten av de B-29 som ble brukt imponerte Josef Stalin som bad om at B-29 skulle leveres til Sovjetunionen under Låne- og leieloven, noe som USA vegret seg mot. Sovjet kom over fire fly som var blitt skadet under bombeangrepene og som var blitt tvunget til å nødlande i Sibir, hvorav tre var flyvedyktige. Siden Sovjet og USA var allierte i kampen mot Nazi-Tyskland hadde Sovjet en nøytralitesavtale med Japan og flyene ble derfor beslaglagt av den sovjetiske staten.
Fylkesvei 7222

Fylkesvei 7222 går mellom Bøengan og Åsen i Sømna kommune. Veien er 3,7 km lang.
Frem til 2019 hadde veien betegnelsen fylkesvei 40.
Ingemar Wiberg

Biografi

Wiberg var en av Sveriges mest benyttede scenografer. Han har stått för scenografien til mer enn 200 oppsettninger på Stadsteatern, Stora Teatern og Lisebergsteatern i Göteborg.
Han var ansatt i  35 år i SVT i Göteborg der han var innblandet i velkjente produksjoner som for eksempel Jubel i busken, Blå gatan, Hem till byn og Svenska hjärtan. Han laget scenografien til Eurovision Song Contest 1985 da Lill Lindfors mistet kjolen.
Han ble belønnet med privatteaternes pris Guldmasken flere ganger for Beste Scenograf til blant annet Tomas Revy på Lisebergsteatern i 1991, I hetaste laget på Cirkus i Stockholm i 1994, Guys and Dolls på Oscarsteatern i 1998, han har skapt scenografien til alle sommerteaterstykkene på Fredriksdalsteatern i Helsingborg mellom 1995-2009 og musikalen Singin' in the Rain på Oscarsteatern i 2007. Ingemar Wiberg døde i midsommeruken i 2009 73 år gammel.
Helle (Vaksdal)

Helle er et tettsted i Vaksdal Kommune i Hordaland. Tettstedet ligger i innerste del av Veafjorden. Det blir ofte regnet som en del av det noe større tettstedet Stanghelle. Det finnes ingen tjenester som tilbys i dette området.
Bhaiksuki

Bhaiksuki (sanskrit: भैक्षुकी) er en indisk skrift som ble brukt omkring det 11. og 12. århundre. I Tibet ble den brukt i minst tre århundrer under navnet ’’’Sindhura’’’. Nedtegnelser i Bhaiksuki finnes i Bihar, Vest-Bengal, Bangladesh, Tibet, Nepal og Burma.."
Operasjon Cobra (film)

Handling

Den amerikanske utenriksministeren skal på offisielt besøk til Oslo. På møtet skal blant annet Midtøstenkonflikten diskuteres. Det norske politiet er i full beredskap, helikoptre kretser over tretoppene, man frykter terrorhandlinger mot ministeren. En terroristgruppe som har planlagt å drepe utenriksministeren overmanner en uskyldig familie ved Fornebu og bruker deres hus som base for planleggingen av attentatet. Den oppfinnsomme sønnen i huset og hans to skolekamerater legger en listig plan for å stoppe attentatplanene. Et rakettsystem ved navn Cobra spiller en viktig rolle i dramaet.

Om filmen

VG og Arbeiderbladet gav den terningkast fire.
Jodhpur (distrikt)

Demografi

Ved folketellingen i 2011 var det 3 685 681 innbyggere i distriktet, mot 2 886 505 i 2001. Den urbane befolkningen utgjør 34,30 % av befolkningen.
Barn i alderen 0 til 6 år utgjorde 16,09 % i 2011 mot 19,31 % i 2001. Antallet jenter i den alderen per tusen gutter er 890 i 2011 mot 920 i 2001.
Congjiang

Congjiang (kinesisk: 从江县; pinyin: Cóngjiāng Xiàn) er et fylke i byprefekturet Qiandongnan i provinsen Guizhou i Folkerepublikken Kina.
Befolkningen var på 293 315 innbyggere i 1999.

Samferdsel

Kinas riksvei 321 løper gjennom området. Den fører fra Guangzhou i provinsen Guangdong via blant annet Wenzhou og Guilin til Chengdu, hovedstaden i provinsen Sichuan.
Gunnar Prokop

Utestengelse

Prokop har vært kjent som en kontroversiell og temperamentsfull trener. 29. oktober 2009 overtrådte han alle fair play-regler i sportens verden, da han i en EHF Champions League kamp mot Metz Handball sju sekunder før slutt på stillingen 27-27 gikk inn på banen og stoppet en fransk spiller på vei mot mål. Deretter forlot han smilende banen igjen; i etterfølgende intervjuer unnskyldte han ikke overfallet, men kalte det «taktisk smart». 3. november var han kommet på andre tanker og meddelte at han trådte tilbake som trener og ville oppsøke psykolog.
Den 4. november 2009 idømte det europeiske håndballforbundet Prokop tre års karantene fra all håndball, og han ble utestengt på livstid fra alt politisk og organisatorisk arbeid med håndball internasjonalt. Han fikk en personlig bot på 45 000 euro, Hypo Niederösterreich ble fratatt det ene poenget og ble ilagt en bot på 30 000 euro. Både Prokop og Hypo Niederösterreich anket dommen inn for EHFs appelldomstol som lempet betydelig på straffen: Utestengelsen fra alle håndballaktiviteter er redusert til ett år regnet fra 4. november 2009; den personlige boten er redusert til 10 000 euro og boten til Hypo Niederösterreich frafalles.
Tåtten om Ogmund Dott

Tåtten om Ogmund Dott (norrønt Ögmundar þáttr dytts og Gunnars helmings, «Tåtten om Øgmund Dytt og Gunnar Halving») er en tått, en kort islendingesaga, fra 1300-tallet.
Historien foregår i Norge og Sverige på 900-tallet, og tåtten har blitt beskrevet som en «omvendelsestått» (conversion þáttr). Handlingen er todelt; den første delen handler om Øgmund, som er fetter til Víga-Glúm fra Víga-Glúms saga, og hans opplevelser i Norge; den andre delen handler om Øgmunds venn Gunnar, som er involvert i Frøydyrking i Sverige.
Øgmund blir fornærmet mens han oppholder seg i Norge, og hevner seg på kløktig vis ved å kle seg ut mens han tar hevn. Forbindelsen mellom de to delene av fortellingen ligger i at Øgmund låner klær av vennen Gunnar mens han tar hevn. Gunnar bærer tofargede, iøynefallende klær. Øgmund reiser hjem til Island, med sin ære oppreist, mens Gunnar blir mistenkt for drapet og må rømme til Sverige - og det meste av den korte fortellingen skildrer hans opplevelser der. «The most remarkable feature of the tale is its account of Gunnar Half’s adventures in Sweden, including details about worship of the god Freyr»
Gunnar kommer til et sted hvor han møter en aktiv Frøy-kult, hvor Frøy tilbes i form av en trefigur. Trefiguren har angivelig evne til å agere, og behov for seksuell omgang med en prestinne som følger trefiguren på dens rundreise. I tåtten omtales trefiguren vekselvis som «Frøy» og som «djevelen». I tråd med Gunnars tilnavn, som avspeiler halve identiteter , er Gunnar først tjener for Frøy og prestinnen, deretter slåss han med Frøy/trefiguren/djevelen og beseirer den. Han tar så Frøys plass, blir tilbedt og gjør prestinnen gravid. Han mottar mange offer, men avskaffer dyreofringer – et hint til kristningsprosessen som pågår i Norden. «De svenske syntes nu særdeles vel om denne deres Gud; Vejret var ogsaa saa mildt, og alle Ting tegnede sig saa godt, at intet Menneske kunde mindes sligt. Dette spurgdes vidt omkring, hvor mægtig de svenskes Offergud var; det kom ogsaa for Kong Olaf Tryggvesøn, og han anede, hvorledes det vel hang sammen». Kong Olav kaller Gunnar hjem til Norge, og ettergir ham drapsboten. Gunnar og hans nye kone får med seg megen rikdom, den tidligere Frøy-prestinnen lar seg døpe, «og de holdt siden den sande Tro».
Teksten er kjent fra åtte håndskrifter, blant annet Flateyjarbók. Tåtten er oversatt til norsk i og med at den er en del av Den større saga om Olav Tryggvason. Oversatt til nynorsk som Tåtten om Ogmund Dott ved Lars S. Vikør, 2014.
Colt Canada C7

Norge

I Norge har Hærens jegerkommando (HJK) og Marinejegerkommandoen (MJK) C8 som sitt standardvåpen, da med en versjon kalt C8SFW, hvor SFW står for Special Forces Weapon. C8SFW er karabin-formet og svært lik C8 og M4.
Forsvarets spesialkommando testet ut HK416 i en periode, men gikk fort tilbake til Diemaco C8SFW. Grunnen er at HK416 ikke er utstyrt med "heavy barrel" slik C8sfw er. FSK har 25 års erfaring med C8sfw, og valgte derfor å beholde dette som standard angrepsrifle.
Daily Nation

Historie

Daily Nation blei starta av engelskmannen Charles Hayes i 1958 som ei ukesavis på swahili kalt Taifa. I 1959 ble den kjøpt av fyrst Aga Khan IV, ismailittenes åndelige leder, og gjort om til ei dagsavis, Taifa Leo, i januar 1960. Den første engelskspråklige utgaven blei utgitt 3. oktober 1960, under ledelse av tidligere News Chronicle-redaktør Michael Curtis. Utgiverne var East African Newspapers (Nation Series) Ltd., som seinere blei Nation Media Group.
Umicore Norway

Umicore Norway AS er et norsk selskap. Det ble grunnlagt som Larvik Pigmentfabrikk i 1949. Frem til 1976 var fabrikken privateid av grunnleggeren Gustav Blom Lundevall. I 1976 ble fabrikken ervervet av Norzink i Odda, innen den ble solgt til australske hender. I 2001 ble den kjøpt av den belgiske industrigiganten Umicore Group.
Fem bedrifter i Unicore-konsernet driver akkurat den samme nedbrenningsprosessen som Umicore Norway AS. De fire resterende ligger i Melbourne (Australia), Malaysia, Kina og Belgia. Umicore Norway AS er verdens sjette største sinkprodusent. Industribedriften har siden starten drevet resirkulering av metallisk avfall.
Årlig tar Umicore Norway AS imot 15 000 tonn metallisk avfall. Nesten alt blir sendt ut igjen som resirkulerte råvarer til industrien. 3 000 tonn er biprodukter, 12 000 tonn er sinkpulver til malingsindustrien.
En av kundene befinner seg i Norge, slik som Jotun. 95 prosent av produksjonen blir eksportert til det øvrige Europa.
Umicore Norway AS har per 22. februar 2007 58 ansatte. Omsetningen i 2006 var på 280 millioner kroner. Driftsresultatet for samme år lå på 30 millioner kroner.
Fiskeboller

Fiskeboller er en vanlig matrett i Norge. 
Fiskebollene inneholder oppmalt fisk, og vanligvis melk, potetmel og salt.  De  serveres gjerne med hvit saus, det er også vanlig å bruke karri på, eller lage karrisaus. Det er vanligst å servere fiskebollene med poteter, og kanskje grønnsaker som raspede gulrøtter. Butterdeigskjell kan også serveres sammen med fiskebolleretten. Små fiskeboller (suppeboller) er også vanlige i fiskesuppe. 
Fiskeboller spises også på Færøyene, hvor de blir kalt knettir. Retten spises også i det sørlige Kina. Av kineserne blir fiskebollene lagd av surimi.